Pedro Sanches , leiðtogi Sósíalistaflokksins og starfandi forsætisráðherra . Getty Stærsti flokkur katalónskra aðskilnaðarsinna hefur samþykkt að styðja nýja stjórn spænskra sósíalista í skiptum fyrir viðræður um sjálfstæði héraðsins . BBC greinir frá því að 95 prósent þeirra flokksmanna Esquerra Republicana de Catalunya ( ERC ) sem greiddu atkvæði hafi lýst yfir stuðningi við tillöguna . ERC er einn þeirra flokka sem er í oddastöðu á spænska þinginu eftir kosningarnar fyrr í mánuðinum þar sem Sósíalistaflokki Pedro Sanchez , starfandi forsætisráðherra , mistókst að ná meirihluta . Spænskir fjölmiðlar segja að fulltrúar ERC ætli nú að hefja viðræður við Sósíalista um mögulegan stuðning við stjórn Sanchez . Sósíalistar vinna nú að því ásamt Podemos-flokknum að mynda nýja stjórn . Saman eru flokkarnir tveir með 155 þingsæti , en 176 krefst til þess að vera með meirihluta á þinginu . Þingflokkur ERC telur þrettán þingmenn . Takist Sanchez að fá einhvern af smærri vinstriflokkunum eða þjóðernisflokki Baska einnig að borðinu gæti hann því leitt ríkisstjórn áfram . Sanchez tók við embætti forsætisráðherra Spánar í júní 2018 . Sósíalistaflokkurinn hefur talað gegn því að veita Katalónum löglega þjóðaratkvæðagreiðslu um sjálfstæði . Þó hefur flokkurinn viðurkennt að bæði Katalónía og Baskaland séu ekki einungis héröð , heldur lifi þar sérstakar þjóðir . Oriol Junqueras er leiðtogi ERC , en Junqueras var dæmdur í fangelsi í haust fyrir aðkomu sína að þjóðaratkvæðagreiðslunni í Katalóníu árið 2017 sem dæmd var ólögleg . ERC er jafnaðarmannaflokkur og hlaut þremur þingsætum fleiri en hægrisinnaði aðskilnaðarflokkur Katalóna , Junts per Catalunya . Kosningarnar á Spáni fyrr í mánuðinum voru þær fjórðu í landinu á fjórum árum og aðrar kosningarnar á þessu ári . Hægriflokkar bættu við sig fylgi , sérstaklega hægriöfgaflokkurinn Vox , en Sósíalistaflokkurinn er þó áfram stærstur á þingi . Ný könnun á vegum héraðsstjórnar Katalóníu bendir til að dregið hafi úr stuðningi við sjálfstæði héraðsins . Þannig segjast 48,8 prósent aðspurðra vera mótfallin sjálfstæði , en 41,9 prósent fylgjandi . Þingkosningar sem áttu að binda enda á þrátefli á spænska þinginu leiddu aðeins fram enn frekari flokkadrætti en áður .